Na podlagi Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg , 3/22 – ZDeb in 165/22-ZZNŠP v nadaljevanju: ZUJIK), Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16; v nadaljnjem besedilu: Pravilnik) objavlja

Javni poziv za izbor javnih kulturnih projektov mednarodnega sodelovanja na področju vizualnih umetnosti, ki jih bo v letu 2023 sofinancirala Republika Slovenija iz proračuna, namenjenega za kulturo, oznaka JCP-MED-VIZ-UM-2023

**1. Naziv in sedež naročnika javnega poziva**

Republika Slovenija, Ministrstvo za kulturo, Maistrova ulica 10, Ljubljana (v nadaljevanju Ministrstvo).

2. Predmet javnega poziva

Predmet javnega poziva je zbiranje predlogov za predstavitev vrhunske slovenske umetniške produkcije s področja sodobnih vizualnih umetnosti na osrednjih umetniških sejmih v mednarodnem prostoru in vključevanje v najpomembnejše razstavne in festivalske dogodke na mednarodni ravni.

V razpisu uporabljeni in zapisani izrazi v slovnični obliki za moški spol se uporabljajo kot nevtralni za ženski in moški spol.

**3. Področji javnega poziva**

Ministrstvo v okviru javnega poziva razpisuje sofinanciranje projektov na naslednjih področjih:

**3.1.** **Predstavitve vizualnih umetnikov, ki delujejo v Sloveniji[[1]](#footnote-1) in bodo Slovenijo v letu 2023 predstavljali na mednarodnih umetniških in oblikovalskih sejmih:**

- **kategorija I.:** Art Basel, FIAC Pariz, Frieze Art Fair London, Milano Design Week, Arco Madrid, Prague Quadrennial: PQ, NY Art Book Fair, LA Art Book Fair, Paris Design Week / Maison&Objet, Milano Fashion Week, Paris Fashion Week, in drugi sejmi primerljive kategorije.

- **kategorija II.:** Artissima Torino, Volta Basel, Liste Basel, Art Brussels, Art Rotterdam, Vienna Cotemporary Dunaj, Art Verona, London Fashion Week, Paris Photo, Dutch Design Week, Berlin Design Week, Vienna Design Week, Copenhagen Fashion Week, in drugi sejmi primerljive kategorije.

- **kategorija III.:** Miart Milano, Art Market Budapest; Art Photo Budapest, Photo Basel, Photo London, 3 Days of Design, London Design Festival, London Craft Week, in drugi sejmi primerljive kategorije.

**3.2. Sodelovanje slovenskih vizualnih umetnikov na naslednjih referenčnih mednarodnih razstavnih in festivalskih prireditvah:**

Ars Electronica Linz, Beneški arhitekturni bienale, Bienale mladih Evrope in Sredozemlja in drugi enakovredni mednarodni bienali in festivali s področja vizualnih umetnosti ter sodelovanje pri razstavnih projektih muzejev in galerij v mednarodnem prostoru.

4. Cilj javnega poziva

Cilj javnega poziva je spodbujanje projektov mednarodnega sodelovanja in kontinuirano predstavljanje vrhunske slovenske umetniške produkcije v mednarodnem prostoru, povečanje njene prepoznavnosti, spodbujanje izmenjave medkulturnih vsebin in mednarodnega sodelovanja kulturnih producentov, kuratorjev in umetnikov ter spodbujanje mobilnosti in mednarodnega uveljavljanja slovenskih vizualnih umetnikov.

**5. Pogoji za sodelovanje na pozivu**

Na poziv se lahko prijavijo le prijavitelji (upravičene osebe), ki izpolnjujejo naslednje **splošne** pogoje:

**5.1. Splošni pogoji:**

1. so nevladne kulturne organizacije, registrirane za opravljanje kulturno-umetniških dejavnosti ter posredovanje kulturnih dobrin v Sloveniji, ki že delujejo na področju javnega poziva, glede na osnovno dejavnost pa niso ljubiteljske, izobraževalne, znanstvene ali vzgojno-izobraževalne institucije, oziroma organizacije, katerih temeljni namen za ustanovitev ni bilo opravljanje kulturno-umetniških dejavnosti ter posredovanje kulturnih dobrin v Sloveniji, oziroma so samozaposleni in druge fizične osebe s področij vizualnih in intermedijskih umetnosti, ki so s strani organizatorja uradno povabljeni na razstavne in festivalske dogodke, navedene pod točko 3. besedila poziva,

2. zagotavljajo dostopnost projekta javnosti,

3. prijavljajo projekte, katerih zaprošeni znesek financiranja ne presega najvišje možne višine zaprošenih sredstev, ki je opredeljena na posameznem sklopu,

4. prihodki projekta ne presegajo odhodkov projekta,

5. da projekt ni del kulturnega programa prijavitelja, ki je bil izbran na Javnem razpisu za izbor javnih kulturnih programov na področju umetnosti, ki jih bo v letih 2022-2025 sofinancirala Republika Slovenija iz proračuna, namenjenega za kulturo (JPR-PROG-2022-2025). Prijavitelji s te točke lahko izjemoma prijavijo projekte, ki jih ni bilo mogoče vnaprej načrtovati in tudi niso bili del prijave na programski razpis, kar morajo izkazati z ustrezno dokumentacijo oziroma utemeljitvijo,

6. njihovi prijavljeni projekti niso vključeni v sklop večletnih kulturnih projektov, ki so bili izbrani na Javnem razpisu za izbor večletnih kulturnih projektov, ki jih bo na področjih umetnosti v letih 2022-2025 sofinancirala Republika Slovenija iz proračuna, namenjenega za kulturo (JPR-VP-UM-2022-2025) oziroma niso bili izbrani na drugih projektnih razpisih ali pozivih Ministrstva,

7. ne prijavljajo projektov, ki so že bili izbrani na programskih ali projektnih razpisih oz. pozivih Slovenskega filmskega centra, javne agencije RS, Javnega sklada RS za kulturne dejavnosti, Javne agencije za knjigo RS, Centra za kreativnost in drugih ministrstev,

8. ne prijavljajo projektov, sofinanciranih na podlagi 102. člena ZUJIK,

9. dovoljujejo objavo osebnih podatkov z namenom objave rezultatov poziva na spletni strani Ministrstva, skladno z Zakonom o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US, 102/15 in 7/18) in Zakonom o varstvu osebnih podatkov (Uradni list RS, št. 94/07 – uradno prečiščeno besedilo in 177/20),

10. bodo samozaposlenim v kulturi in drugim fizičnim osebam, ki jih bodo angažirali v okviru javnega kulturnega projekta, za opravljeno delo zagotovili plačilo, primerljivo plačilu zaposlenih na projektu,

11. so v primeru, da so bili pogodbena stranka Ministrstva v obdobju od 1. 1. 2021 do zaključka javnega poziva, izpolnjevali vse pogodbene obveznosti do Ministrstva (podlaga za ugotovitev izpolnjevanja pogodbenih obveznosti je arhivirana dokumentacija Ministrstva za leta 2021, 2022 in 2023),

Prijavitelj poda izjavo o izpolnjevanju pogojev iz točke 5.1. s podpisanimi izjavami v predpisanem prijavnem obrazcu. V primeru, da Ministrstvo naknadno zahteva originalna potrdila o izpolnjevanju splošnih pogojev po posameznih alinejah, jih mora prijavitelj dostaviti v zahtevanem roku.

5.2. Posebni pogoji

5.2.1. Predstavitve vizualnih umetnikov, ki delujejo v Sloveniji in bodo Slovenijo v letu 2023 predstavljali na mednarodnih umetniških in oblikovalskih sejmih iz točke 3.1.

Posebne pogoje izpolnjujejo prijavitelji, ki:

- prijavljajo projekt, katerega je mogoče uvrstiti v I., II. ali III. kategorijo točke 3.1. razpisnega besedila,

* prijavljajo projekt, pri katerem zaprošena sredstva ne presegajo 70 % celotne vrednosti in za posamezen projekt ne presegajo 15.000 EUR za sejme pod oznako I., 12.000 EUR za sejme pod oznako II. in 10.000 EUR za sejme pod oznako III.,
* v primeru, da se prijavitelj prijavi na sejem, ki ni opredeljen pod točko 3.1. in zaproša za sredstva, ki kategoriji sejma ne ustrezajo, bo strokovna komisija vlogo uvrstila v ustrezno kategorijo in jo ustrezano finančno vrednotila,
* na isti poziv prijavijo največ 3 projekte,
* v nabor vključujejo vsaj 20% slovenskih vizualnih umetnikov (avtorjev),
* zagotavljajo, da bo prijavljeni projekt v celoti izveden v letu 2023,
* redno ali projektno sodelujejo s strokovnjaki s področja vizualnih umetnosti.

**5.2.2. Sodelovanje slovenskih vizualnih** **umetnikov na referenčnih mednarodnih razstavnih in festivalskih prireditvah iz točke 3.2.**

Posebne pogoje izpolnjujejo prijavitelji, ki:

* delujejo na področju vizualnih umetnosti v Sloveniji in Slovenijo predstavljajo v mednarodnem prostoru,
* so uradno povabljeni k sodelovanju na mednarodnih referenčnih razstavnih projektih,
* prijavljajo projekt, pri katerem zaprošena sredstva ne presegajo 70 % celotne vrednosti in za posamezen projekt ne presegajo 8.000 EUR oziroma 18.000 EUR (v primeru reprezentativnega nacionalnega nastopa skupine avtorjev) za pravne osebe, in 5.000 EUR za samozaposlene v kulturi in druge fizične osebe,
* na isti poziv prijavijo največ 2 projekta,
* zagotavljajo, da bo prijavljeni projekt v celoti izveden v letu 2023.

**6. Izpolnjevanje pogojev poziva**

Izpolnjevanje pogojev ugotavlja uradna oseba za področje vizualnih umetnosti. Vloge, prispele na poziv, se odpira po vrstnem redu prispetja vlog.

Prijavitelji formalno nepopolnih vlog bodo pisno pozvani k dopolnitvi vloge. Prijavitelj mora vlogo dopolniti v petih dneh po prejemu poziva za dopolnitev, sicer se bo štela kot nepopolna. V pozivu k dopolnitvi bo stranka opozorjena, da se vrstni red obravnave določi, ko je vloga popolna. Vloge, ki ne bodo pravočasne, popolne ali jih ne bodo vložile upravičene osebe, bodo izločene iz nadaljnjega postopka in zavržene s sklepom.

Ministrstvo lahko v primeru naknadne ugotovitve neizpolnjevanja pogojev in po že izdani dokončni odločbi o sofinanciranju, spremeni odločitev in z izvajalcem ne sklene pogodbe.

7. Kriteriji javnega poziva

Pravočasne in popolne vloge ter vloge upravičenih oseb bo obravnavala strokovna komisija za področje vizualnih umetnosti po vrstnem redu njihovega prispetja, skladno z naslednjimi kriteriji:

**7.1. Predstavitve vizualnih umetnikov, ki delujejo v Sloveniji in bodo Slovenijo v letu 2023 predstavljali na mednarodnih umetniških in oblikovalskih sejmih iz točke 3.1.**

|  |  |  |
| --- | --- | --- |
|  | **Kriteriji** | **Najvišje možno št. prejetih točk** |
| 1 | **Referenčnost sejma:**Kategorija I: 40 točkKategorija II: 30 točkKategorija III: 20 točk | **40** |
| 2 | **Zastopanost slovenskih vizualnih umetnikov:** 80 – 100 %: 40 točk60 – 79 %: 35 točk40 – 59 %: 30 točk20 – 39 %: 25 točk | **40** |
| 3 | Število predstavljenih umetnikov:1–2: 5 točk3–5: 10 točk6 in več: 20 točk | **20** |
|  | SKUPAJ |  |

**7.2. Sodelovanje slovenskih vizualnih in umetnikov na referenčnih mednarodnih razstavnih in festivalskih prireditvah iz točke 3. 2.**

|  |  |  |
| --- | --- | --- |
| **Kriteriji** | **DA** | **NE** |
| 1. Vloga je utemeljena in realno ovrednotena  |  |  |
| 2. Izkazovanje uveljavljenosti in kontinuirane prisotnosti prijavitelja na mednarodni umetniški sceni na področju vizualnih umetnosti |  |  |
| 3. Razstavna in/ali festivalska prireditev je referenčna  |  |  |

8. Uporaba kriterijev in določitev višine sofinanciranja

Vloge za posamezno področje bo po vrstnem redu njihovega prispetja obravnavala strokovna komisija za vizualne umetnosti ali strokovna komisija za arhitekturo in oblikovanje, v skladu s kriteriji poziva. Vrstni red prispetja posamezne vloge na posamezni sklop se določi, ko je vloga popolna.

Strokovna komisija lahko predlaga v financiranje projekte, ki izpolnjujejo kriterije za posamezna področja, do porabe sredstev. V primeru, da za zadnjega prijavitelja ne bo več na razpolago sredstev v višini, ki bi mu pripadala glede na število prejetih točk, bo sofinanciranje mogoče le v višini preostanka sredstev.

**Uporaba kriterijev za področje**

* **Predstavitve vizualnih umetnikov, ki delujejo v Sloveniji in bodo Slovenijo v letu 2023 predstavljali na mednarodnih umetniških in oblikovalskih sejmih (točka 3.1.)**

Strokovna komisija lahko predlaga v financiranje umetniške sejme iz točke 3.1., ki jih prijavijo prijavitelji, ki dosežejo najmanj 45 točk. Projekti, ki bodo zbrali najvišje možno število točk (glede na prijavljeno kategorijo sejma; referenčnost sejma I – 100 točk, referenčnost sejma II – 90 točk in referenčnost sejma III – 80 točk), bodo sofinancirani v višini 100 % zaprošene vrednosti, vsaka točka manj pa pomeni sorazmerno nižja odobrena sredstva glede na zaprošeno vrednost.

Med vlogami, ki so prispele istočasno in zaradi porabe sredstev ne morejo biti v celoti sofinancirane, se preostanek sredstev razdeli med prijavitelje sorazmerno glede na zaprošena sredstva.

* **Sodelovanje slovenskih vizualnih** **umetnikov na referenčnih mednarodnih razstavnih in festivalskih prireditvah (točka 3.2.):**

Strokovna komisija lahko predlaga v sofinanciranje udeležbe na referenčnih mednarodnih razstavnih in festivalskih prireditvah, katerih vsi kriteriji v točki 7.2. so ocenjeni z DA, v višini zaprošenih sredstev, oziroma največ 8.000 EUR oziroma 18.000 EUR (v primeru reprezentativnega nacionalnega nastopa skupine avtorjev) za pravne osebe in 5.000 EUR za fizične osebe.

Med vlogami, ki so prispele istočasno in zaradi porabe sredstev ne morejo biti v celoti sofinancirane, se preostanek sredstev razdeli med prijavitelje sorazmerno glede na zaprošena sredstva.

9. Okvirna vrednost razpisanih sredstev

Okvirna vrednost razpoložljivih sredstev znaša predvidoma 140.000,00 EUR. Sredstva so rezervirana na proračunski postavki 131072 – kulturne in kreativne industrije.

**Obdobje za porabo dodeljenih sredstev**

Dodeljena proračunska sredstva morajo biti porabljena v proračunskem letu 2023 oziroma v plačilnih rokih, kot jih določata Zakon o izvrševanju proračunov Republike Slovenije za leti 2023 in 2024 (Uradni list RS, št. 150/22) in Proračun RS za leto 2023 (Uradni list RS, št. 187/21 in 150/22).

**10. Rok za oddajo vlog na poziv:**

Poziv se začne 5. 5. 2023 ob 16.00 in se zaključi s porabo razpoložljivih sredstev, vendar traja najdlje do 29. 9. 2023.

**11. Dokumentacija poziva**

Dokumentacija poziva obsega:

- besedilo poziva

- prijavni obrazec 1

- prijavni obrazec 2

- prijavni obrazec 3

- priloge k prijavnemu obrazcu 3.1. oziroma 3.2.

Razpisno dokumentacijo si lahko prijavitelji natisnejo s spletne strani Ministrstva <http://www.kultura.gov.si>, kjer najdejo tudi vse ostale podatke, povezane z izvedbo javnega poziva.

**12. Oddaja in dostava vlog**

Vloga mora biti izpolnjena na ustreznih razpisnih obrazcih in mora vsebovati vse bistvene sestavine vloge ter obvezne priloge in podatke, določene v razpisni dokumentaciji.

Vloga mora biti v poslovnem času Ministrstva predložena glavni pisarni na naslov **Ministrstvo za kulturo, Maistrova 10, 1000 Ljubljana do vključno 29. 9. 2023 oz. najkasneje ta dan oddana na pošti kot priporočena pošiljka v zaprtem ovitku z izpisom na prednji strani: NE ODPIRAJ – JCP-MED-VIZ-UM-2023.**

Na hrbtni strani ovitka mora biti navedba vlagatelja: naziv in naslov (sedež).

**V primeru, da bo prijavitelj prijavil več vlog, mora vsako oddati v ločeni kuverti.**

Za priporočeno pošiljko, na kateri ni označena ura oddaje priporočene pošiljke, se šteje, da je bila tistega dne oddana ob 23.59 uri.

**13. Zavrženje vlog**

Za prepozno se šteje vloga, ki ni bila oddana priporočeno na pošto do vključno **29. 9. 2023,** oz. do tega dne ni bila v poslovnem času predložena vložišču Ministrstva. V okviru tega roka se bodo vloge obravnavale sproti po času prispetja popolnih vlog. Za prepozno se šteje tudi vloga, ki je prispela po dnevu, ko se je javni poziv končal zaradi porabe sredstev.

Za nepopolno se šteje vloga, ki ne vsebuje vseh bistvenih sestavin, ki jih zahtevata besedilo poziva in dokumentacija poziva. Za nepopolno se šteje tudi vloga, ki ni bila ustrezno dopolnjena v petih dneh po prejemu poziva k dopolnitvi.

Za vlogo, ki jo je vložila neupravičena oseba, se šteje vloga prijavitelja, ki ne izpolnjuje pogojev, navedenih pod točko 5. (V primeru, da prijavitelj, na točko 3.1. poda prijave za več kot 3 projekte, bo njegova prijava 4. in vseh nadaljnjih projektov zavržena. V primeru, da prijavitelj, na točko 3.2. poda prijave za več kot 2 projekta, bo njegova prijava 3. in vseh nadaljnjih projektov zavržena.

Oddaja popolne vloge pomeni, da se predlagatelj **strinja z vsemi pogoji in kriteriji poziva**.

Prijavitelj mora ob prijavi projekta na poziv priložiti naslednjo dokumentacijo:

* v celoti in skladno z navodili izpolnjene, vsebinsko in oblikovno nespremenjene prijavne obrazce, natisnjene na papirju,
* obvezne priloge k prijavnim obrazcem, natisnjene na papirju,
* vse prijavne obrazce tudi na priloženem elektronskem nosilcu (CD, DVD ali USB pomnilnik) v Wordovi datoteki.

**Ministrstvo bo po odpiranju vlog iz nadaljnjega postopka izločilo vse vloge prijaviteljev:**

* **ki jih ni vložila upravičena oseba,**
* **prepozne vloge in prepozne dopolnitve vlog,**
* **vloge, ki so nepopolne.**

**14. Pristojna uslužbenka za posredovanje informacij in pojasnil**

Laura Škerbec

elektronski naslov: laura.skerbec@gov.si

Uradne ure po telefonu in elektronski pošti Ministrstva so vsak ponedeljek, sredo in petek od 9. do 11. ure. Ministrstvo priporoča, da se prijavitelji z vprašanji glede poziva prek telefona ali elektronske pošte pravočasno obrnejo na pristojno uslužbenko.

**15. Odločitev**

Ministrica za kulturo na podlagi predloga strokovne komisije o vsaki ustrezni vlogi, prispeli na poziv, izda posamično odločbo, s katero odloči o odobritvi ali zavrnitvi vloge. Odločba o odobritvi je podlaga za sklenitev pogodbe. V primeru, da ne pride do sklenitve pogodbe ali da pride do odstopa od pogodbe, se lahko sprejme v sofinanciranje popolno vlogo naslednjega upravičenega prijavitelja, ki zaradi porabe sredstev ni bila sprejeta v sofinanciranje

Ministrstvo bo izbralo predloge kulturnih projektov po postopku, kot ga določa Pravilnik o izvedbi javnega poziva in javnega razpisa.

**OPOZORILO!**

**Prijavitelje opozarjamo, da je izvedba postopka poziva, oznaka JCP-MED-VIZ-UM-2023, vezana na proračunske zmogljivosti Ministrstva. V primeru, da pride do sprememb v državnem proračunu ali finančnem načrtu Ministrstva, ki neposredno vplivajo na izvedbo postopka poziva, oznaka JCP-MED-VIZ-UM-2023, je Ministrstvo dolžno ukrepati v skladu s spremembami v državnem proračunu oziroma finančnemu načrtu Ministrstva.**

 dr. Asta Vrečko

 ministrica

1. Slovenskih in v Sloveniji delujočih vrhunskih umetnikov s področja sodobnih vizualnih umetnosti (med slovenske in v Sloveniji delujoče umetnike uvrščamo vse avtorje, ki delujejo v Sloveniji, v zamejstvu in mednarodnem prostoru kot tudi tuje avtorje, ki živijo in ustvarjajo v Sloveniji in jo predstavljajo v mednarodnem prostoru); v nadaljevanju: slovenski vizualni umetniki. [↑](#footnote-ref-1)